b"\n_START_ARTICLE_\nWalk on By\n_START_PARAGRAPH_\n\xc2\xabWalk on By\xc2\xbb er en amerikansk sang med melodi av Burt Bacharach og tekst av Hal David. Den ble skrevet til Dionne Warwick. Sangen ble spilt inn p\xc3\xa5 den samme sessionen i 1963 som frembrakte \xc2\xabAnyone Who Had a Heart\xc2\xbb. Den ble i 1964 Warwicks andre Top Ten-hit. \xc2\xabWalk on By\xc2\xbb ble utgitt i april samme \xc3\xa5r og ble et landemerke av en single. Den n\xc3\xa5dde en sjetteplass p\xc3\xa5 den amerikanske Billboard Hot 100-listen og en f\xc3\xb8rsteplass p\xc3\xa5 Cashbox' R&B-liste (Billboard publiserte ingen rhythm & blues-liste i 1964, det \xc3\xa5ret som sangen gjorde det best p\xc3\xa5 listene). Sangen l\xc3\xa5 en kort tid p\xc3\xa5 Top 10 p\xc3\xa5 Billboard Easy listening-listen._NEWLINE_Warwick spilte ogs\xc3\xa5 inn en tysk versjon med tittelen \xc2\xabGeh vorbei\xc2\xbb._NEWLINE_I likhet med flere av Warwicks Bacharach-komponerte sanger fra 1960-\xc3\xa5rene ble det gjort mange coverversjoner av den, p\xc3\xa5 mange forskjellige m\xc3\xa5ter. Noen av dem ble betraktelige listesuksesser._NEWLINE_En notabel coverversjon var med funk/soulmusikeren Isaac Hayes, hvis coverversjon fra 1969 p\xc3\xa5 hans banebrytende album Hot Butter Soul omdannet sangen til en funkvamp p\xc3\xa5 tolv og et halvt minutt._NEWLINE_I 1979 spilte The Stranglers inn en punkversjon som n\xc3\xa5dde en 21.-plass p\xc3\xa5 den britiske singlelisten. I 1982 gjorde funkduoen D-Train en disco/funk-coverversjon, som kun ble en R&B-hit i USA. I 1983 gjorde Jo Jo Zep & The Falcons en annen coverversjon._NEWLINE_I 1990 fikk sangeren Sybil, som hadde f\xc3\xa5tt en stor hit \xc3\xa5ret f\xc3\xb8r med en coverversjon av Warwicks \xc2\xabDon't Make Me Over\xc2\xbb, en amerikansk R&B-hit med denne sangen.\n_START_SECTION_\nGabrielles versjon\n_START_PARAGRAPH_\nI 1997 ble en versjon med den britiske sangeren Gabrielle utgitt som den femte og siste singlen fra hennes selvbetitlede andre album.\n_START_SECTION_\nCyndi Laupers versjon\n_START_PARAGRAPH_\n\xc2\xabWalk on By\xc2\xbb ble utgitt som f\xc3\xb8rste single fra Cyndi Laupers album med coverversjoner, At Last (2003). Sangen var ogs\xc3\xa5 med p\xc3\xa5 DVD-platen Live at Last (2004). Den ble kun utgitt som promo.\n_START_SECTION_\nNorsk versjon\n_START_PARAGRAPH_\nArne Bendiksen har skrevet en norsk tekst. P\xc3\xa5 norsk b\xc3\xa6rer den tittelen \xc2\xabG\xc3\xa5 forbi\xc2\xbb."